Matsetse le ditshitshidi tsa robala di iphepile ka madi a banna le basadi ba matahwa. Hoseng e sa le ka madungwadungwa, ke ha ba lokollwa e mong le e mong a fuparisitswe sephephetjhana se bontshang hore o tla lokela ho hlaola diranta tse lekgolo kaofela. Qoso ya bona e ne e le ya ho tshwarwa o nwele kapa o tahilwe pontsheng. Tsena tsohle tsa ferekanya Mafisa haholo ha a hopola hore o ne a sa tahwa. Hape, ho ne ho ntse ho le teng bao mapolesa a neng a ntse a ba kgashatsa ka kgopolo ya hore ba nwele hoo ba ka keng ba ela hloko taba ena. Ha Mafisa a ntse a komakoma jwalo, ke ha banna le basadi ba matahwa ba ikela ka makgoro ho bontsha hantle hore ba e tlwaetse nthwena. Ka nako e nngwe ho ba bohloko ho motho ha dintho tseo o sa di tsebeng di etsahala haholo ha o sa di tlwaela.